text: Fem landbrug lukker hver uge
  13 oktober 2015 kl. 09.47
  285 landmænd må lukke gården, inden året er omme. Det er en langt større gruppe end før.
  Dansk landbrug er i krise. Det er ikke nogen nyhed, men krisen kan være større end først antaget. Det viser tal, som DR Nyheder har fået fra de syv danske pengeinstitutter, der er størst på landbrug. Indtil videre i år er 148 landmænd gået konkurs, men de syv pengeinstitutter har allerede besluttet, at det tal stiger til mindst 285 inden året er omme – altså fem landbrug hver uge.
  Pengeinstitutterne har nemlig dømt 285 landmænd ude – også uden landmændene ved. De 285 sager dækker både tvangssalg og deciderede konkurser. Særligt førstnævnte kommer der dog flere af.
  - Der er en tendens til, at tvangssalg griber om sig. Det signalerer, at krisen er dybere, fordi man med tvangshandler forsøger at foregribe nogle tvangsauktioner, som kan være på vej, siger lektor i samfundsøkonomi Mogens Ove Madsen fra Aalborg Universitet til DR Nyheder.
  Tallet er dog ikke endeligt, da der er en lang række landbrug, som ligger i risikozonen.
  